39. schôdza NR SR - 9.deň - B. popoludní
Dátum: 2025-09-23
Poslanec: Galek, Karol (SaS)
Druh vystúpenia: Vystúpenie v rozprave

Ja myslím, že je naozaj dôležité, aby pán minister mal všetky tieto komplexné informácie, lebo sa bavíme naozaj o 400 miliónoch eur, ktoré nebude musieť v konečnom dôsledku použiť a toto môže znížiť ten dopad konsolidácie práve na tých najchudobnejších, ktorých táto konsolidácia najviacej postihne. Hovoril som predtým o tom, že pani ministerka klamala, zavadzala, blafovala, akokoľvek to nazveme., že má pripravený zákon o adresnej pomoci, nakoniec nič nemala. Dnes o ňom rokujeme v skrátenom a legislatívnom konaní. Dobrou informáciou je, že naozaj štátny tajomník potvrdil, že to nemusí byť 400 miliónov eur. Nemusí to byť 90 alebo 95 % občanov, ktorí takúto pomoc dostanú. Že to naozaj môže byť reálne adresné. Že to môže takisto zafungovať a v správnym spôsobom regulácia, ktorá je dnes bohužiaľ politicky ovplyvňovaná. Vidíme to napríklad v prípade cien plynu, ktoré sú na Slovensku, napriek tomu, že sa chválime lacným ruským plynom, drahšie ako je to v prípade Českej republiky, kde táto cena plynu je neregulovaná. Bavíme sa teda o cenách pred samotnou dotáciou. No ale pani ministerka blafovala aj v tomto, v prípade Eurofondov. Potvrdila, že na energopomoc budeme môcť použiť eurofondy. Nevyčerpané je, bohužiaľ, aj pán štátny tajomník, to dnes potvrdil, že toto možno nebude, že eurofondy budeme vedieť použiť iba asi na 17,5 milióna, 17,6 milióna eur, ktoré budú súvisieť napríklad s administrovaním takejto energopomoci. Ja som presvedčený, že pokiaľ by tá energopomoc bola v nižšom objeme, tak aj týchto 17,6 milióna sa môže výrazným spôsobom znížiť a opäť vám priniesť nejaké ďalšie finančné prostriedky do štátneho rozpočtu. Eurofondy máme samozrejme v neposlednom rade k dispozícii aj na iné veci, ktoré vieme využiť, nie na vyhadzovanie von oknom. No a v neposlednom rade tu máme aj dodávateľov, ktorí vedia takúto pomoc zefektívniť. Určite efektívnejšia by bola napríklad v prípade, ak by to fungovalo na baze toho českého modelu. Český model veľmi rýchlo priblížim. 30 % výdavkov, pokiaľ sú preukázateľne výdavkov z príjmov domácnosti, pokiaľ sú preukázateľne použité práve na výdavky súvisiace s bývaním, alebo 35 % v prípade Prahy, tak tieto vedia byť, všetko nad to vie byť preplatené. Koniec koncov, toto môže byť automaticky nárokovateľné a odpadá tam nejaká zdĺhavosť týchto procesov. Videli sme to v prípade, napríklad, dotácií, ktoré súviseli s nájomným. Robili sme to v prípade nájomného pre podnikateľov počas COVID-19, kedy títo podnikatelia si ho nájomné požiadali a automaticky ho dostali. A až následne sme zisťovali, či to bolo vyplatené oprávnene, alebo nie. Pokiaľ nie, takúto pomoc museli vrátiť. Toto isté by sa mohlo udiať aj v prípade energopomoci a samotných dotácií. Takže, pán minister, dnes vám stačí na to, aby ste ušetrili 400 miliónov eur na jednej strane áno, najprv prijať tento zákon, o ktorom pani ministerka vravela, že ho mala hotový už minulý rok v októbri. Dnes nám štátny tajomník potvrdil, že to tak nebolo. Prijať, aby teda bol prijatý, tu v Národnej radi a následne budete musieť toto celé zrealizovať vo forme nariadenia, ktoré bude reálne ušité alebo pripravené pre tých, ktorí túto energopomoc potrebujú. SAVka povedala, že to je 18 % domácnosti, teda 330 tisíc. Ušetrite 400 miliónov eur. Ako tieto peniaze miniete, využijete, o čo znížite, alebo ktoré opatrenia škrtnete, to už je samozrejme na vás. Myslím, že kolegovia vám predo mnou, ktorí sú trocha zdatnejší v tých financiách, jasne definovali, ktorým smerom by ste sa mohli uberať. A nebavíme sa iba o konsolidácii v tomto roku. Bavíme sa aj o konsolidáciách na ďalšie obdobia, kde takisto samotná energopomoc môže byť o mnoho účelnejšia. Toľko odo mňa. 400 miliónov, myslím, že nie je na zahodenie. Hovorili o tom už aj moji kolegovia a verím, že sa k tomu ešte v rámci diskusie dostaneme. Ďakujem pekne.